VENDIM
Nr. 184, datë 6.7.2026

MBI LICENCIMIN E SHOQËRISË “NEXORA ENERGY” SHPK PËR USHTRIMIN E VEPRIMTARISË SË TREGTIMIT TË ENERGJISË ELEKTRIKE

Në mbështetje të neneve 16 dhe 37, pika 2, germa “d”, të ligjit nr. 43/2015, “Për sektorin e energjisë elektrike”, të ndryshuar; të neneve 4, pika 1, germa “e”, 5, pika 1, germa “e” dhe 13, të “Rregullores për procedurat dhe afatet për dhënien, modifikimin, transferimin, rinovimin, njohjen dhe heqjen e licencave në sektorin e energjisë elektrike”, të miratuar me vendimin e Bordit të Entit Rregullator të Energjisë (ERE) nr. 109, datë 29.6.2016, të ndryshuar; si dhe të nenit 15, të “Rregullores për organizimin, funksionimin dhe procedurat e ERE-s”, miratuar me vendimin e Bordit të ERE-s nr. 96, datë 17.6.2016; Bordi i ERE-s, në mbledhjen e tij të datës 6.7.2026, mbasi shqyrtoi relacionin me nr. 1660/7 prot., datë 3.7.2026, të përgatitur nga Drejtoria e Licencimit, Autorizimeve dhe Garancisë së Origjinës “Mbi kërkesën e shoqërisë ‘Nexora Energy’ sh.p.k. për licencim në veprimtarinë e tregtimit të energjisë elektrike”,
konstatoi se: 
- Shoqëria “Nexora Energy” sh.p.k., me shkresën e protokolluar në ERE me nr. 1660 prot., datë 22.5.2026, ka paraqitur kërkesën e saj për licencim në veprimtarinë e tregtimit të energjisë elektrike.
- Pas verifikimit paraprak të dokumentacionit të paraqitur ne relacionin e përgatitur nga Drejtoria e Licencimit, Autorizimeve dhe Garancisë së Origjinës, Bordi i ERE-s, me vendimin nr. 160, datë 5.6.2026, vendosi të fillojë procedurën për licencimin e shoqërisë në këtë veprimtari.
- Në zbatim të kërkesave të Rregullores së Licencimit, ERE botoi njoftimin në median e shkruar për fillimin e kësaj procedure (në datat 6.6.2026 dhe 8.6.2026). Njoftimi për fillimin e procedurës u botua edhe në rrjetet sociale dhe në faqen zyrtare të internetit të ERE-s. Brenda afatit të përcaktuar nuk u administruan komente apo kundërshtime nga palët e interesuara, të cilat të kërkonin kryerjen e verifikimeve shtesë apo të ndikonin në vijimin e procedurës administrative.
- ERE, me shkresën nr. 1660/3 prot., datë 10.6.2026, e ka njoftuar shoqërinë për fillimin e procedurës për licencimin e saj, si dhe i ka bërë me dije se në rast licencimi, do t’i lihet kushti përkatës, në lidhje me përditësimin e informacionit mbi stafin teknik.
- Në vijim të procedurës, me shkresën e protokolluar në ERE me nr. 1660/4 prot., datë 22.6.2026, shoqëria ka depozituar informacion plotësues, nga shqyrtimi i të cilit është vlerësuar i nevojshëm zhvillimi i komunikimit të mëtejshëm. Ndaj ERE iu drejtua shoqërisë me shkresën nr. 1660/5 prot., datë 24.6.2026, në lidhje me sqarimet përkatëse për stafin teknik që do të ushtrojë veprimtarinë e tregtimit të energjisë elektrike.
- Me shkresën e protokolluar në ERE me nr. 1660/6 prot., datë 30.6.2026, shoqëria depozitoi informacionin e kërkuar, duke plotësuar dokumentacionin administrativ të nevojshëm për përfundimin e shqyrtimit të aplikimit.
- Rezulton se shoqëria ka kryer pagesën e aplikimit dhe ka plotësuar të gjithë dokumentacionin e kërkuar në zbatim të “Rregullores për procedurat dhe afatet për dhënien, modifikimin, transferimin, rinovimin, njohjen dhe heqjen e licencave në sektorin e energjisë elektrike”, miratuar me vendimin e Bordit të ERE-s nr. 109, datë 29.6.2016, të ndryshuar.
Përputhshmëria e aplikimit me kuadrin ligjor dhe rregullator 
- Nga shqyrtimi i dokumentacionit të administruar gjatë procedurës administrative rezulton se kërkesa e shoqërisë “Nexora Energy” sh.p.k. për licencim në veprimtarinë e tregtimit të energjisë elektrike është paraqitur në përputhje me kërkesat e ligjit nr. 43/2015, “Për sektorin e energjisë elektrike”, i ndryshuar, si dhe me kërkesat e “Rregullores për procedurat dhe afatet për dhënien, modifikimin, transferimin, rinovimin, njohjen dhe heqjen e licencave në sektorin e energjisë elektrike”, miratuar me vendimin e Bordit të ERE-s nr. 109, datë 29.6.2016, të ndryshuar.
- Në përfundim të shqyrtimit administrativ rezulton se shoqëria ka depozituar dokumentacionin e kërkuar për licencimin në veprimtarinë e tregtimit të energjisë elektrike, ndërsa gjatë procedurës është informuar edhe për dokumentacionin dhe sqarimet shtesë të kërkuara nga ERE, duke plotësuar dosjen e aplikimit në përputhje me kërkesat e legjislacionit në fuqi.
- Rezulton, gjithashtu, se aplikuesi ka kryer pagesën e aplikimit në përputhje me kërkesat e rregullores së licencimit dhe nuk rezultojnë detyrime financiare ndaj Entit Rregullator të Energjisë që të përbëjnë pengesë për përfundimin e procedurës së licencimit.
- Po ashtu, në përfundim të procedurës së njoftimit publik për fillimin e procedurës administrative nuk u administruan komente, kundërshtime apo pretendime nga palë të treta, të cilat të kërkonin verifikime të mëtejshme ose të ndikonin në shqyrtimin e kërkesës.
- Për sa më sipër, nga analiza e dokumentacionit të administruar nuk rezultojnë pengesa ligjore apo procedurale që të ndalojnë licencimin e shoqërisë në veprimtarinë e tregtimit të energjisë elektrike.
Për gjithë sa më sipër, Bordi i ERE-s

VENDOSI:

1. Të licencojë shoqërinë “Nexora Energy” sh.p.k. për ushtrimin e veprimtarisë së tregtimit të energjisë elektrike, për një afat 5-vjeçar.
2. Drejtoria e Licencimit, Autorizimeve dhe Garancisë së Origjinës, të njoftojë shoqërinë “Nexora Energy” sh.p.k., OST sh.a., OSSH sh.a. dhe ALPEX sh.a. për vendimin e Bordit të ERE-s.
Ky vendim hyn në fuqi menjëherë. 
[bookmark: _GoBack]Çdo palë e përfshirë në këtë procedurë mund t’i kërkojë ERE-s, brenda 7 ditëve kalendarike nga data e marrjes së vendimit, rishikimin e vendimit të Bordit në rast se ka siguruar prova të reja që mund ta çojnë Bordin në marrjen e një vendimi të ndryshëm nga i mëparshmi apo për gabime materiale të konstatuara. Për këtë vendim mund të bëhet ankim në Gjykatën Administrative Tiranë, brenda 30 ditëve kalendarike nga dita e publikimit në Fletoren Zyrtare.
Ky vendim botohet në Fletoren Zyrtare.

